南雄除夜讀老杜集至歲云暮矣多北風之句感時撫事命題爲篇
作者：郭祥正
朝代：宋

paragraphs: 歲云暮矣多北風，怒嗥萬里吹驚鴻。
只今我亦在行旅，陟彼庾嶺臨蒼穹。
霜寒不復瘴霧黑，酒賤頗得樽罍紅。
鼓角看看變新律，燭淚璀璀隨殘冬。
一階寄祿百無補，白髮又送年華終。
鬼章雖獲萬國賀，防邊未可旌旗空。
中原將帥誰第一，願如衛霍皆成功。
廟堂赫赫用耆舊，熟講仁義安羌戎。
我甘海隅食蚌蛤，飽視兩邑調租庸。
嗚呼不獨夔子之國杜陵翁，牙齒半落左耳聾。